Návrh žiadosti o členstvo Slovenskej republiky v Európskom monitorovacom 
centre pre drogy a drogovú závislosť (EMCDDA)

Slovensko sa od roku 1993 zapojilo do projektu Phare - DIS, s cieľom (1) identifikovať sieť odborníkov na zber, spracovanie a syntézu dát v oblasti drog a poskytnúť im potrebné teoretické i praktické poznatky; (2) položiť základ pre ústredie elektronickej komunikácie, počítačového spracovania, tvorby databáz a dokumentácie o drogách.  

Projekt v roku 1995 a 1997 financoval technické vybavenie pre rozvoj DIS na Slovensku. Výpočtová, prezentačná a komunikačná technika bola podľa stanovených podmienok projektu odovzdaná do majetku štátu. V súčasnosti je umiestnená na Úrade vlády SR – Generálnom sekretariáte Výboru ministrov pre drogové závislosti a kontrolu drog a je využívaná pre  potreby Výboru ministrov a jeho exekutívy, čiastočne pre tvorbu a prevádzkovanie časti DIS.   

Každé Národné monitorovacie stredisko, resp. v našom ponímaní ÚU DIS ako nadrezortná inštitúcia má pôsobiť ako koordinujúci článok a kontaktný bod pre medzinárodné, aj národné siete inštitúcií, organizácií, techniky a osôb, byť stredobodom stále sa meniaceho prostredia, v ktorom komunikujú partneri v politickej, rozhodovacej a expertnej rovine na zabezpečenie toho, aby sa dáta, informácie a produkty dostali k tvorcom drogovej politiky na národnej aj na medzinárodnej úrovni v dohodnutom, štandardnom a medzinárodne porovnateľnom formáte cestou EMCDDA a stali sa tak integrálnou súčasťou tvorby európskej protidrogovej politiky.

Vzhľadom na uvedené je potrebné vyriešiť zriadenie ÚU DIS a dobudovať ho personálne, priestorovo i materiálne tak z vlastných zdrojov viazaných v rámci Finančného memoranda, ako aj za pomoci programu Phare v rámci twinningového projektu s Francúzskom ako lídrom projektu a za účasti Nemecka a Veľkej Británie, ako aj v rámci projektu EMCDDA/kandidátske krajiny a za týmto účelom požiadať oficiálne o členstvo v uvedenej inštitúcii EÚ, s nasledovným navrhovaným zdôvodnením:

Pretože si Slovenská republika uvedomuje potrebu tesnejšej medzinárodnej spolupráce v oblasti boja proti drogám v regióne Európy, ako aj s ohľadom na článok č. 13 Smernice Rady (EHS) č. 302/93, ktorou bolo zriadené EMCDDA, a ktorý umožňuje účasť tretích krajín v EMCDDA; 
s odvolaním sa na dodatok k vyššie uvedenej Smernici (Príloha 1), t.j. Smernicu (EÚ) č. 2220/2000 prijatú 28. septembra 2000 (uverejnená dňa 7. 410. 2000; OJ L 253/1); 
ako aj s odvolaním sa na skutočnosť, že EMCDDA ako oficiálna inštitúcia Európskej únie má v zmysle rozšíreného mandátu pomáhať prístupovým procesom v kandidátskych krajinách práve v oblasti monitorovacích systémov o drogách technickou pomocou, poradenstvom pri ich zriadení, inštitucionalizácii a personálno-technickom vybavení;
uznávajúc význam nielen prenosu, ale aj priameho uplatňovania acquis v tejto veľmi špeciálnej trans-pilierovej oblasti drogových informačných systémov, ktorá sa týka celého rozsahu drogového problému od prevencie, liečby, rehabilitácie a resocializácie, až k represii a postpenitenciárnej starostlivosti;
a deklarujúc, že v Slovenskej republike sa postupne vytvárajú podmienky na vytvorenie plne funkčného, personálne a technicky primerane vybaveného národného strediska na monitorovanie drog, resp. v našom ponímaní Ústredného uzla DIS, ako inštitúcie vhodnej na zapojenie sa do spolupráce s EMCDDA a na prepojenie s európskou informačnou sieťou o drogách („Reitox“);
môžeme oficiálne deklarovať záujem Slovenskej republiky o členstvo v EMCDDA, ako aj záväzok vyplývajúci z prijatia prioritnej úlohy vypracovania projektu zriadenia Ústredného uzla DIS, v zmysle uznesenia vlády SR č. 17, bod B.,B.4b z januára 2001, a to v nadväznosti na dva súvisiace projekty Phare: „Phare project co-operation EMCDDA-CEECs“; a „Boj proti drogám“ v rámci Národného programu Phare 2000.